Itävallan liittopresidentti aiheutti hämmennystä ehdottaessaan, että kaikki naiset käyttäisivät päähuivia solidaarisuussyistä.

Vihreiden riveistä presidentiksi noussut van der Bellen ehdotti päähuivia kaikille itävaltalaisnaisille. EPA

Sata päivää Itävallan presidenttinä toiminut Alexander van der Bellen, 73, otti kantaa musliminaisten huivinkäyttöön.

Van der Bellenin mukaan Itävallassa syrjitään päähuivia käyttäviä naisia aivan liikaa. Hän ehdottikin syrjintään itävaltalaisia hämmentävää ratkaisua, kirjoittaa Bild-lehti.

- Jos syrjintä jatkuu, koittaa vielä päivä, jolloin joudumme pyytämään kaikkia naisia käyttämään päähuivia solidaarisuudesta uskonnollisten syiden takia huivia käyttäville naisille, van der Bellen sanoi maaliskuun lopussa keskustellessaan koululaisten kanssa.

ORF-kanava käsitteli eilen illalla keskusteluohjelmassa van der Bellenin ehdotusta. Itävaltalaislehtien mukaan van der Bellen olisi ottanut keskusteluissaan koululaisten kanssa esiin tanskalaisten toiminnan natsi-Saksan miehityksen aikana.

- Jos muistan oikein, niin tanskalaiset tekivät Saksan miehityksen aikana vastaavaa: ei-juutalaiset alkoivat käyttää myös Daavidin tähteä, van der Bellen oli sanonut.